Diari Oficial de la Generalitat Valenciana


Sumari del DOGV 9550, del 09-03-2023 (2023/1981)

RESOLUCIÓ de 17 de febrer de 2023, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Consell Valencià de Col·legis de Procuradors, en el Registre de col·legis professionals i de consells valencians de col·legis professionals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9550

Data del DOGV
:   09-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1981


Data del document
:   17-02-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 17 de febrer de 2023, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Consell Valencià de Col·legis de Procuradors, en el Registre de col·legis professionals i de consells valencians de col·legis professionals. [2023/1981]  
Vist l'expedient de sol·licitud de modificació estatutària instruït a instàncies del Consell Valencià de Col·legis de Procuradors, inscrit amb el número 9 de la Secció Segona del Registre de col·legis professionals i de consells valencians de col·legis professionals, en el qual se sol·licita la inscripció de la modificació de l'article 14, apartat 1, del capítol tercer «Òrgans de govern» del títol I «Del Consell Valencià de Col·legis de Procuradors», atesos els següents:  
  
Fets  
Primer. En data 25 de novembre de 2022 el Consell Valencià de Col·legis de Procuradors va presentar la sol·licitud d'inscripció de la modificació parcial dels estatuts de la corporació professional en el Registre de col·legis professionals i de consells valencians de col·legis professionals, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els vigents estatuts del Consell van ser inscrits el 25 de gener de 2005 en el Registre de col·legis professionals i de consells valencians de col·legis professionals, per la Resolució de 25 de gener de 2005, de la directora general de Justícia, de la Conselleria de Justícia i Administracions Públiques (DOGV 4953, 24.02.2005), i modificats posteriorment per la Resolució de 14 de febrer de 2018, de la directora general de Justícia, de la Conselleria de Justícia, Administració Pública, Reformes Democràtiques i Llibertats Públiques (DOGV 8243, 27.02.2018).  
  
Tercer. La modificació parcial dels estatuts va ser aprovada pel Consell Valencià de Col·legis de Procuradors en junta celebrada el 18 de novembre de 2022, conforme al que es disposa en els articles 6.2.a) i 15.2 dels vigents estatuts, segons consta en el certificat emés el 23 de novembre de 2022 per la secretària del Consell, amb el vistiplau de la presidenta.  
  
Quart. La modificació estatutària la inscripció de la qual se sol·licita es refereix a l'article 14, apartat 1, del capítol tercer «Òrgans de govern» del títol I «del Consell Valencià de Col·legis de Procuradors». L'article modificat queda redactat del literalment com segueix:  
  
«Article 14. Funcionament del Ple  
1. El Ple del Consell Valencià es reunirà obligatòriament en sessió ordinària, almenys una vegada dins dels quinze primers dies en els mesos imparells, amb un mínim de quatre reunions a l'any, per a la resolució dels assumptes ordinaris.  
a) Les sessions d'aquest consell es podran constituir, convocar, celebrar, adoptar acords i remetre actes, en forma presencial en les seus dels diferents Col·legis que conformen aquest consell, a distància o mixta a través de connexió telemàtica de tots o part dels membres d'aquest. Serà el president del Consell qui determinarà la manera en què se celebre cadascuna de les sessions que convoque.  
b) En les sessions que se celebren de manera telemàtica, siga per la totalitat dels seus membres o parcial, el secretari/ària haurà d'assegurar-se que existeix dispositiu operatiu i tecnològic necessari que permeta una connexió òptima de tots els seus membres, per a la celebració efectiva de la sessió.  
Igualment, haurà de constar-li la identitat dels membres del Consell i així ho indicarà en l'acta. El contingut de les manifestacions dels consellers/es i el moment en què aquestes es produïsquen, així com la interactivitat i interconnexió de tots els membres en temps real, i la disponibilitat de tots els mitjans tecnològics durant tota la sessió, també quedarà reflectit en l'acta íntegrament.  
c) Amb independència dels mitjans utilitzats, haurà de garantir-se el dret dels membres del Consell a participar en les sessions, així com la possibilitat de defensar i contrastar les seues respectives posicions; la formació de la voluntat col·legiada i el manteniment del quòrum de constitució.  
d) Es consideraran mitjans electrònics vàlids el correu electrònic, les audioconferències i videoconferències o qualsevol altre tipus de sistema tecnològic que permeta complir els requisits anteriorment indicats per a la celebració de les sessions.  
e) Els membres del Consell que participen mitjançant connexió telemàtica tindran la consideració d'assistents a l'efecte de determinació del quòrum necessari i requerit per a la vàlida constitució de l'òrgan col·legiat i el règim d'adopció dels acords.  
f) Amb caràcter general, el lloc de les sessions que es desenvolupen a distància o de manera mixta serà la seu del domicili del Consell Valencià de Procuradors».  
  
Fonaments de dret  
Primer. Revisada la sol·licitud de la modificació dels estatuts del Consell Valencià de Col·legis de Procuradors, aquests contenen les determinacions exigides per l'article 17 en relació amb l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. La modificació estatutària ha sigut aprovada amb els requisits i formalitats previstos en l'esmentat article i en els estatuts del Consell.  
  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desplegament de la Llei 6/1997, de 4 de desembre, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i en l'article 9.2.f) del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
Per tot l'anterior, vist l'article 36 de la Constitució i l'article 49.1.22.a) de L'estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de consells i col·legis professionals de la Comunitat Valenciana; així com els articles 42.3, en relació amb l'article 21, i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i altres disposicions complementàries de pertinent aplicació, resolc:  
  
Primer  
Inscriure la modificació de l'article 14, apartat 1, del capítol tercer «Òrgans de govern» del títol I «Del Consell Valencià de Col·legis de Procuradors» en el Registre de col·legis professionals i de consells valencians professionals.  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 17 de febrer de 2023.- La directora general de Modernització i Relacions amb l'Administració de Justícia: Àngels Bixquert Sanz.